作者:李曾伯
標題:大
內容:對劍花凝，笳葉卷，天宇塵清聲肅。樓船催解處，正日戈夕照，風旗西矗。虎戰龍爭，人非地是，形勢昔雄三國。景升今何在，悵婆娑老子，奚堪荊牧。豈自古常言，力寧鬥智，智寧如福。西征非太速。奈臣職、難負君王囑。嗟往事、祁山抗表，劍閣刊銘，祗成墮甑並空軸。喜聽平安信，豈止為、區區一竹。蚊蟁類、笑談逐。玉關歸老，不願封侯食肉。願還太平舊蜀。